વડાપ્રધાન નરેન્દ્ર મોદીએ સીબીએસઈ પેપર લીકના મામલામાં ગંભીર નોંધ લઇને આજે માનવ સંશાધન વિકાસમંત્રી પ્રકાશ જાવડેકર સાથે વાત કરી હતી. સાથે સાથે આ પ્રકારની પ્રવૃત્તિમાં સામેલ રહેલા લોકો સામે કઠોર કાર્યવાહી કરવા માટે સ્પષ્ટ સૂચના આપી હતી. આ મુદ્દે વડાપ્રધાને પોતાની નારાજગી પણ વ્યક્ત કરી હતી. મોડેથી પત્રકાર પરિષદને યોજીને માનવ સંશાધન વિકાસમંત્રીએ કહ્યું હતું કે, ગુનેગારોને કોઇ કિંમતે છોડવામાં આવશે નહીં. ભવિષ્યમાં લેવામાં આવનાર આ પ્રકારની પરીક્ષાઓ વેળા કોઇપણ પ્રકારની ગેરરીતિને રોકવા માટે કઠોર વ્યવસ્થા અમલી કરવામાં આવશે. લીકપ્રુફ પરીક્ષાની ખાતરી કરવા આગામી વર્ષથી નેશનલ ટેસ્ટિંગ એજન્સી માટે કેબિનેટે મંજુરી આપી દીધી છે. અત્રે નોંધનીય છે કે, સીબીએસઈમાં ધોરણ ૧૦માં ગણિત અને ધોરણ ૧૨માં ઇકોનોમિક્સના પેપરને ફરી લેવાનો નિર્ણય કરવામાં આવ્યો છે. આ મામલામાં સીબીએસઈ દ્વારા પરિપત્ર જારી કરીને જાહેરાત કરી દેવામાં આવી છે. અત્રે નોંધનીય છે કે, સેન્ટ્રલ બોર્ડ ઓફ સેકન્ડરી એજ્યુકેશન દ્વારા લેવામાં આવતી ધોરણ ૧૦ અને ધોરણ ૧૨ સીબીએસઈ બોર્ડની પરીક્ષાનો પાંચમી માર્ચથી પ્રારંભ થયો હતો. પ્રથમ દિવસે ધોરણ ૧૦માં ઇન્ફો ટેકનોલોજી અને ઓટોમોબાઇલ ટેકનોલોજી સહિતના વિષયની પરીક્ષા લેવામાં આવી હતી. જ્યારે ધોરણ ૧૨માં ઇંગ્લિશ ઈલેક્ટિવ અને ઇંગ્લિશ કોરની પરીક્ષા લેવામાં આવી હતી. બોર્ડની પરીક્ષા પાંચમી માર્ચના દિવસે શરૂ થયા બાદ આ પરીક્ષા શાંતિપૂર્ણરીતે આગળ વધી હતી. ધોરણ ૧૦ની લાંબા સમય પછી આ પરીક્ષા ફરીથી બોર્ડ દ્વારા લેવામાં આવી છે. દેશભરમાં કુલ ૨૮.૨૪ લાખ વિદ્યાર્થી પરીક્ષામાં નોંધાયા હતા. જેમાં ધોરણ ૧૦માં દેશમાં ૧૬.૩૮ લાખ અને ધોરણ ૧૨માં કુલ ૧૧.૮૬ લાખ વિદ્યાર્થી રજિસ્ટર્ડ થયા હતા. સીબીએસઈએ આ વર્ષે ધોરણ ૧૦ના વિદ્યાર્થીઓને મોટી રાહત આપી હતી.